KIRJALLINEN KYSYMYS P-3660/01 esittäjä(t): Avril Doyle (PPE-DE) komissiolle. Irlannin jätehuoltosäännökset.



Virallinen lehti nro 160 E , 04/07/2002 s. 0160 - 0161



KIRJALLINEN KYSYMYS P-3660/01 esittäjä(t): Avril Doyle (PPE-DE) komissiolle (9. tammikuuta 2002) Aihe: Irlannin jätehuoltosäännökset Voisiko komissio kertoa näkemyksensä Irlannin ehdotetuista jätehuoltosäännöksistä, jotka ehdotetussa muodossaan rajoittaisivat luonnossa hajoavasta jätteestä valmistettujen pakkausten tuontia ja rikkoisivat direktiiviä 94/62/EY(1) sekä EY:n perustamissopimuksen 28 ja 30 artiklaa. Tämä arvio perustuu Euroopan komission tulkintaan direktiivistä ja perustamissopimuksesta, minkä tuomioistuimen julkisasiamies Damaso Ruiz-Jarabo Colomer vahvisti hiljattain lausunnossaan asiasta C-246/99 (komissio v. Tanska). Ehdotetussa muodossaan jätehuoltosäännöksissä ei tehdä eroa luonnossa hajoavien ja hajoamattomien pakkausten välillä, vaan molemmille asetetaan kiinteä vero. Jos tämä periaate hyväksytään, luonnossa hajoavien muovikassien käytöstä rangaistaan, mikä on varmasti ristiriidassa jätteen vähentämiseksi annettavan direktiivin päämäärien kanssa. (1) EYVL L 365, 31.12.1994, s. 10. Margot Wallströmin komission puolesta antama vastaus (30. tammikuuta 2002) Komissiolle ilmoitettiin direktiivien 94/62/EY(1) ja 98/34/EY(2) nojalla luonnoksista Irlannin jätehuoltoasetuksiksi (ympäristövero, muovipussit) syyskuussa 2001. Muovipussien kulutuksesta aiheutuvan jätteen synnyn vähentämiseksi asetusluonnoksissa esitetään 0,15 euron suuruisen veron perimistä tietyn tyyppisistä muovipusseista niiden myyntipaikalla. Jotkut muovipussityypit on määrä vapauttaa ehdotetusta verosta, mukaan luettuina uudelleen käytettäviksi suunnitellut muovipussit, joita käytetään tavaroiden kuljetukseen ja jotka myydään vähintään 0,70 euron hintaan. Komissio sai kyseistä verosäädösluonnosta koskevan arviointinsa päätökseen marraskuussa 2001. Saatujen tietojen ja tekemänsä analyysin perusteella komissio ei löytänyt syytä päätellä, että asetusluonnosten säännökset olisivat ristiriidassa yhteisön lainsäädännön ja erityisesti direktiivin 94/62/EY tai EY:n perustamissopimuksen 90 artiklan (entisen 95 artiklan) kanssa. Mainitun direktiivin 4 artiklassa edellytetään, että jäsenvaltiot ryhtyvät toimiin pakkausjätteen synnyn torjumiseksi. Sen 15 artiklan mukaan jäsenvaltiot voivat yhteisön ympäristöpolitiikkaa ohjaavien periaatteiden mukaisesti ottaa käyttöön taloudellisia välineitä direktiivin tavoitteiden saavuttamiseksi. Pakkauksista ja pakkausjätteestä aiheutuvien ympäristövaikutusten torjuminen ja vähentäminen ovat tällaisia tavoitteita. EY:n perustamissopimuksen 2830 artikla (entinen 3036 artikla) ei sovi käytettäväksi arvioitaessa ehdotetun toimenpiteen yhteensopivuutta yhteisön lainsäädännön kanssa, koska toimenpide on verotuksellinen eikä liity määrällisiin rajoituksiin. (1) Pakkauksista ja pakkausjätteistä 20. joulukuuta 1994 annettu Euroopan parlamentin ja neuvoston direktiivi 94/62/EY, EYVL L 365, 31.12.1994. (2) Teknisiä standardeja ja määräyksiä koskevien tietojen toimittamisessa noudatettavasta menettelystä 22. kesäkuuta 1998 annettu Euroopan parlamentin ja neuvoston direktiivi 98/34/EY, EYVL L 204, 21.7.1998.